A̱sꞌa̱i kinchja̱ko̱ xu̱ta̱ judio̱ xi kisꞌejihi̱n:
—Tsa ku̱i̱ntsu̱ba̱jiun énna̱,
kju̱axi̱ nga ka̱mo xu̱ta̱ niꞌyakuyána̱
ko̱ cho̱o ni xi na̱xu̱ tjín ko̱ kui niu̱ xi tsꞌi̱ín nda̱ínu̱u.
Bꞌa̱ kitsú jóo̱:
—Ntje̱he̱ Abraham ji̱n.
Ndaha nku najmi kje̱e tsꞌín mani̱ xu̱ta̱ musu,
tsa tsꞌatseni̱.
¿Nkú tsꞌín bꞌa̱ tíbixíhinni nga ka̱ma nda̱íhi̱ni̱?
Bꞌi̱hí ta̱ kitsú ngáha Jesu:
—Kju̱axi̱ ni xi tíxinnu̱u.
Ngayjee̱ xi títsꞌín ngatitsun,
ngaꞌyúhu̱n ngatitsuu̱n tíjñajin.
Najmi nda̱íhi̱ yjoho̱.
Nku nda̱ musu̱ xi kichꞌatse najmi nda̱íhi̱ yjoho̱,
ndaha tsa niꞌyaha̱ nda̱ nti̱a̱ha̱ tsꞌínxá.
Tu̱nga ntíhi̱ ní nda nti̱a̱ha̱ ka̱ma tsꞌe̱ niꞌyoo̱.
Kui nga tsa Ntíhi̱ Nti̱a̱ná tsꞌi̱ín nda̱ínu̱u,
kju̱axi̱ nga ka̱ma nda̱ínu̱u.
Be nga ntje̱he̱ Abraham nibáhanu,
tu̱nga mjehénu̱u nꞌe̱kꞌiennú a̱tꞌaha̱ najmi mjenu̱u nꞌe̱kjóho̱on énna̱.
An nchja ni xi bakúchjina Na̱ꞌmina̱.
Jun bi,
nꞌo ni xi bakúyanu̱u na̱ꞌminu̱u.
Bꞌa̱ kitsú jóo̱:
—Abraham na̱ꞌmini̱.
Bꞌi̱ kitsú Jesu:
—Tsa ntíhi̱ Abraham jun,
bꞌa̱ ra̱ nꞌo̱o xi nkú kitsꞌín Abraham.
Tu̱nga ndꞌa̱i̱ mjenu̱u nꞌe̱kꞌiennú,
ndaha tsa tíxinyanu̱u ni xi na̱xu̱ tjín xi tsakúyana Nti̱a̱ná.
Ndaha̱chí najmi bꞌa̱ kitsꞌín Abraham.
Jun bi,
ni xi tsꞌíhín na̱ꞌminu̱u nꞌo.
Bꞌa̱ kitsú jóo̱:
—Ntí nda níi̱.
Tíjñaháni̱ nku na̱ꞌmi nku tutu.
Kui xi Nti̱a̱ná.
Bꞌi̱ kitsú Jesu:
—Tsa Nti̱a̱ná xi na̱ꞌminu̱u,
jun ra̱ xi nꞌe̱tjónú,
a̱tꞌaha̱ má tíjña Nti̱a̱ná nibahana.
Najmi kuenta̱na̱ jái̱hina.
Kui ní xi kitsꞌín nibána.
Najmi mankjinnu̱u ni xi tínchja a̱tꞌaha̱ najmi mjenu̱u ku̱a̱sinñjuhu̱u énna̱.
Nda̱nindoo̱ ní na̱ꞌminu̱u.
Kui tsꞌe̱nu̱u ko̱ mjenu̱u nꞌo̱o xi nkú tsꞌín mjehe̱.
Kui xi santaha nga tutsꞌihi̱n ni kitsꞌínkꞌien xu̱ta̱.
Najmi yꞌejñajin ni xi na̱xu̱ tjín,
a̱tꞌaha̱ najmi tíjñajihi̱n ni xi na̱xu̱.
Nkú tsꞌín tjíyaha̱,
bꞌa̱ tsꞌín nchja̱.
Én tsankꞌá nchja̱.
Kui xi tsankꞌá ko̱ na̱ꞌmihi̱ én tsankꞌóo̱.
’An bi,
ni xi na̱xu̱ tínchja.
Kui kju̱a̱ha nga najmi tísꞌejihi̱nnu̱u an.
¿A tjín a̱jinnu̱u xi ka̱ma ku̱a̱kúchji nga tjínna ngatitsun?
Tu̱nga tsa na̱xu̱ tjín ni xi tínchja,
¿á najmi sꞌejihi̱nnu̱u an?
Xi Nti̱a̱ná tsꞌe̱he̱ mjéñjuhu̱ én xi tsꞌe̱ Nti̱a̱ná.
Tu̱nga najmi Nti̱a̱náhá tsꞌe̱nu̱u.
Kui kju̱a̱ha nga najmi mjeñjúhunú.
Bꞌa̱ kitsú já judio̱:
—Kju̱axi̱hí ni xi tíbixíi̱n.
Samari̱a̱ nibáhani.
Nda̱nindoo̱ tíjñajihin.
Bꞌi̱ kitsú Jesu:
—Najmi nda̱nindoo̱ tíjñajinna.
Benkján Na̱ꞌmina̱ tu̱nga jun najmi tíyankjúnnú.
Najmi kju̱a̱chánka tíbangisja nginku̱n xu̱ta̱,
tu̱nga tíjñahá xi tíbangisjai kju̱a̱chánkana̱.
Kui xi ku̱i̱tsu̱ya yá xi na̱xu̱ títsꞌín.
Kju̱axi̱ ni xi tíxinnu̱u.
Xi kꞌúéjñajin énna̱,
najmi tsꞌi̱ínkjáíhi̱n ngabayoo̱.
Bꞌa̱há ta̱ kitsú ngáha já judio̱:
—Kju̱axi̱hí nga nda̱nindoo̱ tíjñajihin.
Abraham ko̱ já profeta̱ ta̱ kꞌien.
Tu̱nga ji bꞌa̱ tíbixín nga najmi tsꞌi̱ínkjáíhi̱n ngabayoo̱ xi kꞌúéjñajin éhi̱n.
¿A ꞌyún chánka sai nga Abraham xi ntje̱ cháná?
Kui xi ta̱ kꞌien ko̱ já profeta̱.
¿Yá xi tínꞌe mai yjohi̱?
Bꞌi̱ kitsú Jesu:
—Tsa an su̱ba̱ chánka tíbꞌasje yjona̱,
najmi chumi ni chjíhi̱ ra̱ kju̱a̱chánka xi tísakúna.
Tu̱nga Na̱ꞌmina̱há xi chánka tíbꞌasjena,
kui xi ta̱ Nti̱a̱ ꞌmihu̱u.
Kui xi najmi yo,
tu̱nga máha an,
be.
Tsa bꞌa̱ xínnu̱u nga najmi be,
ta̱ nda̱ tsankꞌá ka̱ma xi nkúhu jun.
Tu̱nga bená ko̱ tíi̱jñajian éhe̱n.
Tsjo kamaha̱ Abraham xi ntje̱ chánu̱u nga sku̱e̱ ni̱stjin nga kjúa̱.
Kikie kjáíhin ko̱ tsjo kamaha̱.
Bꞌa̱ kitsú já judio̱:
—Ndaha najmi kje̱e tjíhin cháte nú nga bꞌa̱ tíbixín.
¿Nkú tsꞌín nga kiyahani Abraham?
Bꞌi̱ kitsú Jesu:
—Kju̱axi̱ ni xi tíxinnu̱u.
Kintehe̱ ni nga tsín Abraham,
tu̱ bꞌa̱ tsꞌín jahá tíi̱jña.
A̱sꞌa̱i jakjꞌá ndji̱o̱ jóo̱ xi má nga mjehe̱ tsꞌi̱ínkꞌiehe̱n,
tu̱nga Jesu ngji tꞌaxíhi̱n jóo̱ ko̱ tsitju má ma na̱tsihi̱n ni̱nku̱.